钦定古今图书集成/方舆汇编/职方典/第1297卷 > 《闽广茉莉记》张邦基
## 钦定古今图书集成/方舆汇编/职方典/第1297卷 > 《闽广茉莉记》张邦基

闽广多异花，悉清芬郁烈，而茉莉花为众花之冠，岭
外人或云抹丽，谓能掩众花也，至暮则尤香。今闽人
以陶盎种之，转海而来，浙中人家以为嘉玩。然性不
耐寒，极难爱护，经霜雪则多死，亦土地之异宜也。颜
博文持约谪官岭表，爱而赋诗云：“竹梢脱青锦，榕叶
随黄云。岭头暑正烦，见此萼绿君。欲言娇不吐，藏意
久未分。最怜月初上，浓香梦中闻。萧然六曲屏，西施
带微醺。丛深珊瑚帐，枝转翡翠裙。譬如追风骑，一抹
万马群。铜瓶汲清泚，聊复为子勤。愿言少须臾，对此
髯参军。”观诗则花之清淑柔婉风味，不言可知矣。